Nasionale Gesondheidsversekering beslis op pad | Maroela Media
Nasionale Gesondheidsversekering beslis op pad
Die Nasionale Gesondheidsversekeringsplan is op pad, al weet ons nog nie presies wat dit gaan kos nie, sê die minister van gesondheid, dr. Zweli Mkhize.
Hy het die parlementêre mediakorps ingelig oor die plan direk nadat hy vanoggend sy begrotingsrede gelewer het.
Volgens Mkhize het die kabinet hierdie week die wetsontwerp op die Nasionale Gesondheidsversekeringsfonds goedgekeur, maar dit kan nie met die media gedeel word alvorens dit nie aan die parlementêre portefeuljekomitee oor gesondheid oorhandig is vir debat, deelname deur die publiek en gevolglike wysiging nie.
Toe lede van die media aan hom uitwys dat dit gewoon onsin is, daar is nie so 'n reël, wet of konvensie nie, het dit aan die lig gekom dat die nasionale tesourie nog besig is met die kosteberekeninge, waarvan die reël wel is dat dit by enige wetsontwerp ingesluit moet word.
Die verwagting is dat die kosteberekeninge deur die nasionale tesourie binne die volgende twee weke voltooi sal wees, waarna dit by die wetsontwerp ingesluit sal word, betyds vir die publikasie van die wetsontwerp vir openbare kommentaar.
Die idee van die regering se kant is nietemin om reeds met die daarstel van die stelsel in spesifieke dele van die land te begin. Aanvanklik gaan R57 miljoen daarvoor benodig word, wat mettertyd sal toeneem tot R145 miljoen, en R287 miljoen oor die volgende drie jaar.
Wat vandag duidelik was, is dat die minister haastig is om met die stelsel te begin, of daar genoeg geld daarvoor is of nie.
"Ons sal stuksgewys begin, maar ons het reeds te veel oor hierdie kwessie gepraat en te min gedoen. Ondervinding in Brittanje, Japan en Frankryk het gewys mens moet nooit dink jy het te min geld vir so 'n stelsel nie. Al daardie lande het hul stelsels ingestel toe dit met hulle ekonomies swaar gegaan het. Ons moet leer uit ons foute en regstellings doen namate ons vorder," het Mkhize bygevoeg.
Vrae oor of dokters en pasiënte kan kies om nie die NGV te gebruik nie en eerder privaat te bly funksioneer, is vaag beantwoord. Dit blyk dat die staat gaan poog om die meeste medici in te kontrakteer, maar dat daar steeds 'n moontlikheid vir dokters sal wees om privaat te praktiseer, en vir pasiënte om sulke private dienste te gebruik, maar dat dit streng omskryf sal word.
In reaksie het die DA, EFF en VF Plus gesê hulle glo nie die regering se huidige hantering van gesondheidsorg boesem hoegenaamd vertroue in dat die NGV suksesvol geïmplementeer gaan word nie.
In die nuus Nasionale Gesondheidsversekering NGV
Vyf beamptes vas oor korrupsie
Vreemdeling red vrou van kaping
Daar is baie geld beskikbaar. Veral moet hulle eers kyk om die huidige hospitale en personeel op standaard te kry. Maar die ministers sal seer sekerlik nie van die dokters/hospitale gebruik maak nie. Gaan liewer oorsee vir behandeling
Nasionalisering van privaat hospitale, kan dit ook 'n moontlikheid wees?
Ek dink daar moet eers besoeke aan die staats hospitale gedoen word sonder dat die hospitale vooraf in kennis gestel word want die hospitale is vuil,stink en in algehele verval die staf is pateties sleg en heeldag op hulle fone of sit en lag en gesels in hulle teekamer dan is daar ook privaat hospitale waar dit net so gaan,medikasie word nie betyds gegee nie jy kry een keer n dag tee of koffie partykeer droe brood en droe pap met sous dit is n algehele gemors badkamers en toilets is vuil partykeer onbruikbaar.Hier sal hulle baie mooi moet dink.
Die Regering kan nie eers die staatshospitale bestuur nie nou wil hulle die hele gesondheidsdiens oorneem om op te neuk. Ons wat lede is van mediese fondse sal ons korting op inkomste belasting verloor om geld beskikbaar te stel vir hulle om die nuwe plan te befonds. Die Staatsamptenare kry n subsidie op hul maandelikse premie aan mediese fonds. Dit sal ook weggevat word en sodoende die lede dwing om van die NVG gebruik te maak want sonder Staat se subsidie sal weinig die volle premie van n mediese fonds kan bekostig. Maak jou klaar vir n baie swak diens.
Daar word nou van Miljoene Rande gepraat, maar ons weet mos wat gaan gebeur – dit stoom voort na Biljoene….wat is 'n paar ekstra 000 nou? Die Soustrein het nog 'n stasie by gekry waar geskep gaan word!! Vir-Seker!